Riley Keough

**Danielle Riley Keough** (sündinud 29. mail 1989) on Ameerika ühendriikide näitleja ja Elvis Presley vanim lapselaps. 

Ta on näidelnud filmides "*[[Super-Mike|Super Mike]]"* (2012), "*[[Mad Max: Raevu tee]]"* (2015), "American Honey" (2016), "See tuleb öösel" (2017), "Logani õnn" (2017), "Maja, mille Jack ehitas" (2018), "Onnike" (2019), "Zola" (2020), "Saatan ei puhka" (2020) jpt.

Oma läbimurderolli eest sarjas "The Girlfriend Experience" (2016) pälvis ta Kuldgloobuse auhinna nominatsiooni parima naisnäitleja kategoorias. 2023. aastal pälvis ta rolli eest sarjas "Daisy Jones & the Six". Kuldgloobuse ja Emmy auhinna nominatsiooni.

Keough on produktsioonifirma Felix Culpa kaasasutaja. Ta on kaaslavastanud draama "War Pony" (2022), mis võitis Canne'i filmifestivalil *[[Camera d'Or|Caméra d'Or]]*'i. Pärast ema Lisa Marie Presley surma 2023. aastal sai temast Elvis Presley maavalduse Gracelandi ainuomanik. 

## Lapsepõlv
Keough sündis 29. mail 1989 Californias Santa Monicas.  Ta on laulja-laulukirjutaja Lisa Marie Presley (1968–2023) ja muusiku Danny Keough  vanim laps ning Elvis Presley ning näitleja ja ärinaise Priscilla Presley vanim lapselaps.  

Kui Keough oli viieaastane, lahutasid tema vanemad ja tema ema oli aastatel 1994–1996 lühiajaliselt abielus Michael Jacksoniga.  Keough on öelnud: "Ma kasvasin üles väga privilegeeritult koos emaga, kuid mu isa ei elanud nii. Ja ma arvan, et mõlema poole kogemine on olnud kasulik. Mu isal olid korteri põrandal madratsid. Ta elas kajutites ja karavaniparkides, tal lihtsalt polnud palju raha...Tegelikult olid minu mälestused temaga koos üles kasvades nii värvikad ja ekstsentrilised ja toredad. Meil oli lahe, eksole? Kui ma olin kaheksa-aastane, ütlesin talle: "Ma tahan suureks saada ja olla vaene nagu sina!" Ta sõi samal ajal hommikuhelbeid. Ma ei saanud aru, kui metsikult solvav see oli!" 

Keough kasvas üles peamiselt isaga Hawaiil ja Los Angeleses,  kuigi ta elas mõnikord oma ema Los Angelese kodus, aga ka Gracelandi kinnistul Memphises Tennessee osariigis, mille ema päris pärast oma isa Elvise surma.  

2002. aastal, kui Keough oli 13-aastane, abiellus tema ema näitleja Nicolas Cage'iga, kuigi ka see abielu oli lühiajaline, kestes kõigest 107 päeva, enne kui Cage lahutuse sisse andis. Mõnda aega õppis Keough San Fernando Valley riigikoolis, kuni lõpuks pandi ta sagedase vanemate vahel reisimise tõttu koduõppele. 

## Isiklikku
2015. aasta veebruaris abiellus Keough Austraalia kaskadööri Ben Smith-Peterseniga.  Paar oli kohtunud filmi "Mad Max: Raevu tee" filmimise ajal.  Nende tütar Tupelo Storm sündis 2022. aasta augustis surrogaadiga.  Tütre nimi on austusavalduseks Keoughi emapoolsele vanaisale Elvis Presleyle, kes sündis Mississippi osariigis Tupelo linnas ja Keoughi vennale Benjaminile, kelle vahenimi oli Storm. Benjamin sooritas 2020. aastal 27-aastaselt enesetapu.  Keough oli tema surmast nii muserdatud, et ei suutnud mitu kuud voodist tõusta. 

Keough kasvas üles saientoloogia kirikus, kuid 2023. aasta seisuga on ta olnud spirituaalne ega ole seotud ühegi kirikuga. 

Tema ema Lisa Marie Presley suri 12. jaanuaril 2023 54-aastaselt südameseiskumise ja bariaatrilise operatsiooni tüsistuste tõttu.  Mälestusteenistusel pidas Keoughi kirjutatud kõne tema asemel abikaasa Smith-Petersen.  

## Viited